ЩIыуэпсым и хъумакIуэ телъыджэ
ЩIэныгъэм и махуэр ди къэралым илъэс къэскIэ щагъэлъапIэ мазаем и 8-м. ЩIэныгъэлI щэджащэ Тембот Аслъэнбий къызэралъхурэ илъэс 85-рэ зэрырикъум теухуа фэеплъ пшыхь а махуэм ирихьэлIэу къыщызэрагъэпэщат Къэбэрдей-Балъкъэр къэрал университетым и библиотекэм.
Профессор Щхьэгъэпсо Сэфарбий и псалъэ.
Биологие щIэныгъэхэм я доктор, КъБР-м, УФ-м щIэныгъэхэмкIэ щIыхь зиIэ я лэжьакIуэ, Урысей Академием и член-корреспондент Тембот Аслъэнбий ягу къагъэкIыжыну пшыхьым кърихьэлIат абы университетым къыщыдэлэжьа и ныбжьэгъуахэр, студентхэр, КъБКъУ-м и проректор Малкандуев Юсуф, КъБР-м и Парламентым и депутат Щхьэгъэпсо Сэфарбий, нэгъуэщIхэри.
ЗэIущIэр къызэIузыха Малкандуев Юсуф къыхигъэщащ Темботым щIэныгъэшхуэ зэрыбгъэдэлъар, къызэгъэпэщакIуэ Iэзэу зэрыщытар, Къэбэрдей-Балъкъэрым и биологие, географие щIэныгъэхэр егъэфIэкIуэным хэлъхьэныгъэшхуэ зэрыхуищIар.
Тембот Аслъэнбий Къазий и къуэр 1932 гъэм Псынэдахэ къуажэм къыщалъхуащ. Курыт еджапIэр къиуха нэужь абы и гъащIэр триухуащ Кавказымрэ ди республикэмрэ я щIыуэпсыр джыным. ЩIэныгъэ нэхъыщхьэ КъБКъУ-м щызригъэгъуэтащ, икIи абы къыщызэтемыувыIэу Темботыр аспирантурэм щIэтIысхьэри, 1960 гъэм и кандидат лэжьыгъэри пхигъэкIащ. БлэкIа лIэщIыгъуэм и 70 гъэхэм абы и жэрдэмкIэ зэтраублат «Экологиер, Кавказ Ищхъэрэм узыщрихьэлIэ псэущхьэхэр хъумэныр» журналыр. Северцев А. Н. и цIэр зезыхьэ институтым Темботыр я пашэу щIэныгъэ-къэхутакIуэ гуп щызэхуашэсат. Ар иужьыIуэкIэ экологие станц ящIыжащ.
Тембот Аслъэнбий щIыуэпсыр хъумэнымкIэ илэжьахэр къалъытэри,1994 гъэм абы къыхуагъэфэщащ Карпинский А. и цIэр зезыхьэ дунейпсо саугъэтыр.
Щхьэгъэпсо Сэфарбий гуапэу игу къигъэкIыжащ и лэжьэгъуу щыта щIэныгъэлI щэджащэр:
— ЩIэныгъэхэмкIэ Академием и президенту блэкIа лIэщIыгъуэм и 60 гъэхэм щыта Келдыш Мстислав Бэрбэч ХьэтIутIэ теухуауэ жиIэгъат: «Апхуэдэкъуэ къызыхэкIа лъэпкъыр насыпыфIэу къэплъытэ хъунущ». Мы псалъэ дыдэхэр Тембот Аслъэнбии епхьэлIэ хъунущ. Сэ срогушхуэ а цIыхушхуэм сызэрыдэлэжьам.
Аслъэнбий зэхуэдэу IэкIуэлъакIуэу зэдихьырт щIэныгъэри жылагъуэ лэжьыгъэри. Абы мыхьэнэшхуэ иритырт дыкъэзыухъуреихь щIыуэпсыр хъумэным, икIи къилъытэрт абы хуэгъэза лэжьыгъэр щIэгъэхуэбжьэн хуейуэ. А Iуэхугъуэм теухуа псалъэмакъ радиоми телевиденэми щригъэкIуэкIырт, газетхэм щитхырт.
Апхуэдэу Темботым и щIэныгъэ-къызэгъэпэщыныгъэ лэжьыгъэр, абы лабораторэм щригъэкIуэкIа къэхутэныгъэхэр, и дуней тетыкIэр ягу къагъэкIыжащ Кононенкэ Екатеринэ, Рапопорт Иринэ, Амщокъуэ Альбинэ сымэ.
Биологие щIэныгъэхэм я доктор,Урысей Академием и член-корреспондент, Адыгэ къэрал университетым и профессор, Тембот Аслъэнбий ипхъу ФатIимэт фIыщIэ яхуищIащ пшыхьыр къызэзыгъэпэща, и адэр зыгъэлъэпIахэм, икIи университетым и библиотекэм саугъэт яхуищIащ езым къыдигъэкIа тхылъхэм ящыщ зыбжанэ.
ЩОДЖЭН Iэминат.
Сурэтхэр Къарей Элинэ трихащ.
